જેવી રીતે કૉલેજ કે નોકરી વગેરેમાં પ્રવેશ માટેની અમુક જરૂરિયાતો હોય છે એવું જ કૉમેડિયન કપિલ શર્માની આ પહેલી ફિલ્મ ‘કિસ કિસકો પ્યાર કરું’નું પણ છે એટલે પહેલાં બન્ને નસકોરાં ખોલીને એક ઊંડો શ્વાસ લો અને તમારી જાતને પ્રશ્ન કરો કે તમને કપિલ શર્મા તેના શોમાં જેવી કૉમેડી કરે છે એ ગમે છે? આપણને હસાવવાના નામે તે પોતાની ઑન-સ્ક્રીન પત્નીને ઉતારી પાડે છે એમાં તમને વાંધો પડવાને બદલે હસવું આવે છે? એક પુરુષ એકસાથે પા ડઝન પત્નીઓ રાખીને બેઠો હોય, તેમને ઉલ્લુ બનાવિંગ રમતો હોય અને એ રમતમાં તમને ખિખિયાટા છૂટી જાય ખરા? વાસ્તવિકતા તો દૂરની વાત છે, કૉમન સેન્સ સાથે જેને સ્નાનસૂતકનોય સંબંધ ન હોય એવી વાર્તા જોઈને તમે આ તો ફિલ્લમ કહેવાય રાજ્જા. ઝાઝું વિચારવાનું નહીં, દે તાલી કહીને હસી પડો? જો આ ચારેય સવાલના જવાબ ચારેય વખત હા બાપા હા હોય તો વેલકમ ટુ ધ નૉનસેન્સિકલ વર્લ્ડ ઑફ કપિલ, અબ્બાસ-મસ્તાન આણિ મંડળી.